Presidenti Bush takohet nesër me kryeministrin izraelit në Shtëpinë e Bardhë
Pak para nisjes së tij për në Washington kryeministri Olmert diskutoi planin e ndërtimit të vendbanimeve hebraike në Jeruzalemin Lindor
. Ky do të jetë raundi i dytë i bisedimeve në më pak se një muaj, pas udhëtimit të zotit Bush në Izrael në muajin Maj në ceremonitë për nder të 60 vjetorit të themelimit të shtetit hebraik. Zëdhënësja e presidentit Dana Perino tha se diskutimet jozyrtare në Shtëpinë e Bardhë do të përqëndrohen mbi procesin e paqes. Ajo tha se administrata po bën gjithçka të mundur për të përkufizuar një shtet palestinez para fundit të vitit, duke theksuar se presidenti dhe Sekretarja e Shtetit Condoleezza Rice janë në konkakt të vazhdueshëm me të gjitha palët e përfshira. Zonja Perino tha se procesi është i gjatë dhe i vështirë por theksoi se të dyja palët nuk po heqin dorë. Zonja Perino tha se izraelitët kanë shqetësime të sigurimit dhe palestinezët shqetësohen rreth njoftimeve për ndërtimin e vendbanimeve të reja. Izraeli tha të djelën se ka në plan të ndërtojë gati 900 njësi të reja banimi në Jeruzalemin Lindor, një lëvizje që solli kritika të ashpra nga udhëheqja palestineze. Pak para nisjes së tij për në Washington kryeministri Olmert diskutoi planin e ndërtimit të vendbanimeve dhe çështje të tjera në Jeruzalem me presidentin palestinez Mahmoud Abbas. Presidenti Abbas u tha gazetarëve se do të jetë e vështirë të arrihet një marrëveshje paqe në se ndërtimi nuk ndalon. Në Shtëpinë e Bardhë, Dana Perino pohoi se aktiviteti i ndërtimit të vendbanimeve është një problem i madh. Gjatë një konference me gazetarët zonja Perino u pyet gjithashtu rreth problemeve poltike të udhëheqësit izraelit dhe ndikimit që ato mund të kenë në procesin e paqes. Kryeministri Olmert është në qendër të një hetimi për korrupsion nën akuza se ka marrë para nga një afarist izraelito-amerikan. Zonja Perino nuk pranoi të thotë në se kjo çështje do të diskutohet gjatë bisedimeve private me kryeministrin me presidentin Bush. Por ajo theksoi se zoti Bush ka thënë për një kohë të gjatë se populli izraelit dhe ai palestinez kanë një synim dhe se procesi i paqes është një çështje më madhore sesa ajo e një personi të vetëm.//rd//